**Fernando Vidal Raposo**, nado na Coruña o 20 de agosto de 1962, é un ex-deportista, empresario e dirixente deportivo galego.

Empresario dedicado á actividade portuaria, na súa xuventude foi xogador de balonmán e atleta, proclamándose en 12 ocasións campión galego de lanzamento de peso (catro en pista cuberta e oito ao aire libre). Tras a súa retirada continuou ligado ao deporte, sendo durante anos presidente do OAR A Coruña e durante algo máis dun ano entre 2020 e 2021, presidente do Deportivo da Coruña.

Traxectoria
-----------

Naceu no barrio coruñés das Atochas, sendo o menor de tres irmáns. Traballou durante anos no porto da Coruña e en 2001 converteuse no presidente de Maritime Global Service SL, unha empresa dedicada a prestar servizos á industria marítima e portuaria. Posteriormente pasou a ocupar tamén a presidencia da Asociación Española de Armadores e entrou no consello de administración de Ibaizabal Management Services.

### Traxectoria deportiva

Destacou no atletismo, formando parte durante unha década da sección de atletismo do Deportivo da Coruña, do que foi capitán ata a súa desaparición en 1988. Proclamouse campión galego de lanzamento de peso doce veces, (catro delas en pista cuberta e oito ao aire libre, todas de xeito consecutivo) entre 1982 e 1989.

Xogou tamén ao balonmán, pasando polo OAR A Coruña e o Xiria de Carballo, ata a súa retirada en 1994.

### Como dirixente deportivo

Anos despois volveu ao OAR como directivo e posteriormente converteuse no presidente do club. Durante a súa presidencia o equipo acadou os mellores resultados da súa historia e estivo a piques de ascender á liga ASOBAL. En maio de 2007 deixou o cargo e foi nomeado presidente de honra do club.

En xaneiro de 2014 entrou a formar parte do novo consello de administración do Deportivo da Coruña, presidido por Tino Fernández. Despois de case catro anos, presentou a súa dimisión en outubro de 2017, por diferenzas co resto do consello.

En 2020 presentou a súa candidatura á presidencia do Deportivo, saíndo elixido co apoio de máis do 99% das accións representadas na Xunta de Accionistas. Chegou á presidencia nun momento crítico para o club, ocupando a derradeira posición da Segunda División tras 22 xornadas. Entre as súas primeiras medidas, antes incluso de tomar posesión, estivo a contratación de Fernando Vázquez como novo adestrador. Tamén chegou a un acordo con Abanca, para que dita entidade se convertese no máximo accionista do Deportivo, asumindo deste xeito a débeda que o club tiña co banco. A medida foi aprobada polos socios en xullo de 2020.

No plano deportivo, o equipo tivo unha melloría inicial con Vázquez, chegando a encadear sete vitorias consecutivas, pero un mal final de tempada acabou por provocar na derradeira xornada o descenso do club á Segunda B catro décadas despois. Con todo, Vidal renovou a Vázquez por outra tempada, mais Abanca acabou por pedir o despedimento do adestrador tras a xornada 8, na que o equipo perdeu contra o Celta B, a pesar de que os coruñeses ocupaban a segunda praza. Vidal defendeu o adestrador e mantívoo unha xornada máis, pero o equipo volveu caer derrotado, sendo cesado entón Fernando Vázquez e contratado como substituto Rubén de la Barrera. O técnico coruñés só puido conseguir un punto nas seguintes tres xornadas, caendo varias posicións na táboa. Nese momento e a petición de Abanca, Fernando Vidal xunto ao resto do consello de administración, presentaron a súa dimisión. Foi substituído por Antonio Couceiro.

Vida persoal
------------

Casou en 1993 con María Otero, neta do histórico futbolista Luis Otero, coa que tivo dous fillos.

Notas
-----

1. 1 2  Centeno, Alexandre (14 de xaneiro de 2020). "Fernando Vidal, el lanzador que se forjó a sí mismo". *La Voz de Galicia* (en castelán). Consultado o 8 de febreiro de 2021.
2. ↑  "Fernando Vidal, novo presidente do RC Deportivo". 14 de xaneiro de 2020. Consultado o 8 de febreiro de 2021.
3. ↑  "Campións galegos de atletismo en pista cuberta" (PDF). *Federación Galega de Atletismo*. Consultado o 21 de febreiro de 2021.
4. ↑  "Campións galegos de atletismo ao aire libre" (PDF). *Federación Galega de Atletismo*. Consultado o 21 de febreiro de 2021.
5. ↑  Miranda, Carlos (14 de xaneiro de 2020). "Fernando Vidal, la mano derecha a la que ya apuntan los focos". *La Opinión A Coruña* (en castelán). Consultado o 8 de febreiro de 2021.
6. ↑  "«Con lo que le dan al básquet las instituciones, yo asciendo a la Asobal»". *La Voz de Galicia* (en castelán) (A Coruña ed.). 23 de marzo de 2004. p. 41.  `|data-acceso=` require `|url=` (Axuda)
7. ↑  "El OAR homenajeará a Fernando Vidal antes del encuentro de esta tarde". *La Voz de Galicia* (en castelán). 12 de maio de 2007. p. 38.
8. ↑  "El Oar regala a Fernando Vidal un triunfo frente al Cangas en su despedida como presidente". *La Voz de Galicia* (en castelán). 13 de maio de 2007. p. 50.
9. ↑  "El Presidente de Honor del O.A.R. CORUÑA, D. Fernando Vidal y el exdirectivo D. Tino Fernández trabajarán por el futuro del R.C. Deportivo de La Coruña" (en castelán). 22 de xaneiro d e2014. Consultado o 8 de febreiro de 2021.
10. ↑  "Fernando Vidal dimite por diferencias con el consejo de administración del Deportivo". *La Voz de Galicia* (en castelán). 4 de outubro de 2017. Consultado o 8 de febreiro de 2021.
11. ↑  "Apoyo mayoritario a Fernando Vidal, nuevo presidente del Deportivo" (en castelán). 14 de xaneiro de 2020. Consultado o 8 de febreiro de 2021.
12. ↑  "Fernando Vázquez, nuevo entrenador del Deportivo" (en castelán). 29 de decembro de 2019. Consultado o 8 de febreiro de 2021.
13. ↑  "Amplio respaldo a que Abanca pase a ser el accionista principal del Dépor" (en castelán). 29 de xullo de 2020. Consultado o 8 de febreiro de 2021.
14. ↑  Pena, Héctor (20 de xullo de 2020). "O Deportivo descende a Segunda B e o Lugo salva a categoría". *Nós Diario*. Consultado o 11 de xaneiro de 2021.
15. ↑  "Fernando Vidal, Rodríguez Cebrián, Lendoiro, Abanca… Historia de un desencuentro" (en castelán). 8 de febreiro de 2021. Consultado o 8 de febreiro de 2021.
16. ↑  "Fernando Vidal y el Consejo del Deportivo presentan su dimisión" (en castelán). 8 de febreiro de 2021. Consultado o 8 de febreiro de 2021.
17. ↑  "Antonio Couceiro, novo presidente do Real Club Deportivo após dimitir o anterior Consello de Administración". 8 de febreiro de 2021. Consultado o 8 de febreiro de 2021.

|  |  |  |
| --- | --- | --- |
| Predecesor:**Paco Zas** |  **Presidente do Deportivo da Coruña** 2020–2021 | Sucesor:**Antonio Couceiro Méndez** |